ราคาทองปิดพุ่งกว่า 7 ดอลล์ เงินเฟ้ออ่อนแอลดกระแสเฟดขึ้นดบ.
สัญญาทองคำตลาดนิวยอร์กปิดบวกเมื่อคืนนี้ (15 ต.ค.) หลังจากสหรัฐเปิดเผยตัวเลขเงินเฟ้อที่อ่อนแรงลง ซึ่งข้อมูลดังกล่าวทำให้นักลงทุนเชื่อมั่นว่า ธนาคารกลางสหรัฐ (FED) จะยังไม่ปรับขึ้นอัตราดอกเบี้ยในปีนี้ 
20 มี.ค. 2560

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 7.7 ดอลลาร์ หรือ 0.65% ปิด (15 ต.ค.) ที่ระดับ 1,187.50 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 4.7 เซนต์ ปิดที่ 16.164 ดอลลาร์/ออนซ์, สัญญาพลาตินัมส่งมอบเดือนม.ค.พุ่งขึ้น 11.6 ดอลลาร์ ปิดที่ 1,007.0 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 4.15 ดอลลาร์ ปิดที่ 705.00 ดอลลาร์/ออนซ์
สัญญาทองคำยังคงได้รับแรงหนุนจากกระแสคาดการณ์ที่ว่า เฟดจะยังไม่ปรับขึ้นอัตราดอกเบี้ยในปีนี้ โดยเฉพาะอย่างยิ่งเมื่อพิจารณาจากข้อมูลเงินเฟ้อล่าสุดของสหรัฐที่ระบุว่า ดัชนีราคาผู้บริโภค (CPI) ลดลง 0.2% ในเดือนก.ย. เมื่อเทียบรายเดือน โดยได้รับผลกระทบจากการร่วงลงของราคาน้ำมัน ขณะที่นักวิเคราะห์กล่าวว่า ข้อมูลที่บ่งชี้ถึงภาวะเงินเฟ้อที่อ่อนแอในสหรัฐ ส่งผลให้ความเป็นไปได้ที่เฟดจะปรับขึ้นอัตราดอกเบี้ยในปีนี้ มีน้อยลง